**Likumprojekta "Grozījumi Tiesu izpildītāju likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Tiesu izpildītāju likumā" (turpmāk – likumprojekts)izstrādāts, lai sakārtotu jautājumu par zvērināta tiesu izpildītāja biroja izveidi, paredzot birojam viena dalībnieka sabiedrības ar ierobežotu atbildību formu, tādējādi nosakot saprotamu biroja tiesisko statusu atbilstoši zvērināta tiesu izpildītāja biroja faktiskajai saimnieciskajai darbībai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Tieslietu ministrijas iniciatīvas, pamatojoties uz Latvijas Zvērinātu tiesu izpildītāju padomes (turpmāk – Padome) priekšlikumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar likuma "Par tiesu varu" 106.4pantā noteikto zvērināti tiesu izpildītāji ir tiesu sistēmai piederīgas personas. Atbilstoši minētajā normā noteiktajam zvērinātu tiesu izpildītāju darbību nosaka speciālais regulējums, proti, Tiesu izpildītāju likums. Tiesu izpildītāju likumā ir reglamentēti arī atlīdzības pamatnoteikumi.  Līdz ar tiesu izpildītāju institūta reformas īstenošanu 2003. gadā mainīts tiesu izpildītāju juridiskais statuss - no Tieslietu ministrijas darbinieku statusa tie pārgāja tiesu varai piederošu valsts amatpersonu statusā, kas savu darbību veic, balstoties uz brīvas juridiskās profesijas principiem. Īstenotās reformas ietvaros veiktas arī būtiskas izmaiņas tiesu izpildītāju amata atlīdzības sistēmā. Līdz reformas veikšanai tiesu izpildītāji kā Tieslietu ministrijas darbinieki saņēma noteikta apmēra algu, savukārt līdz ar zvērinātu tiesu izpildītāju institūta izveidošanu tiesu izpildītāju profesionālās darbības atlīdzības sistēma organizēta, ievērojot tiem noteikto īpašo statusu.  Atbilstoši Tiesu izpildītāju likuma 5. pantam un likuma "Par interešu konflikta novēršanu valsts amatpersonu darbībā" 4. panta pirmās daļas 21. punktam zvērināts tiesu izpildītājs amata darbībā ir pielīdzināts valsts amatpersonai. Tas nozīmē, ka zvērinātam tiesu izpildītājam jāievēro normatīvajos aktos noteiktie aizliegumi un ierobežojumi, lai veicot savas amata darbības nepieļautu interešu konflikta esamību. Tāpat uz zvērinātu tiesu izpildītāju, ņemot vērā tam deleģētās funkcijas nozīmīgumu, vienlaikus gulstas valsts amatpersonām noteikto prasību ievērošana attiecībā uz labu pārvaldību (piemēram, zvērinātam tiesu izpildītājam jāievēro atklātība, datu aizsardzība, taisnīgu procedūru īstenošana saprātīgā laikā un citi noteikumi, kuru pamatvērtība ir privātpersonas tiesību un tiesisko interešu ievērošana).  Tāpat zvērinātu tiesu izpildītāju ieņēmumi un izdevumi ir noteikti likumā. Proti, Tiesu izpildītāju likuma 140. panta otrā un trešā daļa noteic, ka ieņēmumus no zvērināta tiesu izpildītāja prakses veido maksājumi par amata darbību veikšanu un juridiskās palīdzības sniegšanu (atlīdzība) un maksājumi ar tiesas un citu institūciju nolēmumu izpildi un citu zvērināta tiesu izpildītāja profesionālo darbību saistīto izdevumu segšanai, bet zvērināta tiesu izpildītāja izdevumus veido izdevumi, kas saistīti ar tiesas un citu institūciju nolēmumu izpildi un citu zvērināta tiesu izpildītāja profesionālo darbību, izdevumi, kas saistīti ar prakses vietas uzturēšanu, darba atlīdzību, komandējuma izdevumi un citi tamlīdzīgi izdevumi, kā arī citi šajā likumā un citos likumos noteiktie maksājumi.  Tādējādi, lai arī attiecībā uz zvērinātiem tiesu izpildītājiem ir noteikts, ka finansiāli tie darbojas kā pašnodarbinātas personas, tomēr tie pārstāv stingri reglamentētu profesiju, kas drīkst praktizēt vienīgi normatīvajā regulējumā noteiktajā kārtībā, attiecīgi gūstot normatīvajā regulējumā paredzētos ieņēmumus. No vienas puses, zvērināts tiesu izpildītājs ir valsts amatpersonai pielīdzināta persona, no otras puses, zvērināts tiesu izpildītājs pieder brīvajai juridiskajai profesijai. Amata darbībās zvērināts tiesu izpildītājs rīkojas atbilstoši publisko tiesību normām, bet saimnieciskajā darbībā – atbilstoši privāto tiesību normām. Saimnieciskajā darbībā zvērināts tiesu izpildītājs uzlūkojams kā privāto tiesību subjekts.  Tiesu izpildītāju likumā nav skaidri regulēts zvērinātu tiesu izpildītāju biroja tiesiskais statuss, līdz ar to praksē pastāv atšķirīga likuma interpretācija par zvērinātu tiesu izpildītāju biroju tiesisko statusu un to pielīdzināšanu juridiskai personai, kā arī to atzīšanu par tiesību subjektu. Zvērināti tiesu izpildītāji praktizē individuāli, bet ir zvērināti tiesu izpildītāji, kuri savu praksi Tiesu izpildītāju likuma ietvaros saimnieciski organizē sadarbībā ar citiem zvērinātiem tiesu izpildītājiem. Tiesu izpildītāju likuma normas precizējamas, skaidri definējot zvērinātu tiesu izpildītāju biroju izveidošanu un tā statusu.  Komerclikuma 1. panta otrā daļa noteic, ka komercdarbība ir atklāta saimnieciskā darbība, kuru savā vārdā peļņas gūšanas nolūkā veic komersants. Lai gan zvērinātu tiesu izpildītāju darbības mērķis nav peļņas gūšana, kā to noteic Tiesu izpildītāju likuma 134. panta pirmā daļa, tomēr šo normu nevar interpretēt ārpus sociālās realitātes. Minētās normas formulējums neizslēdz to, ka tiesu izpildītājiem ir nepieciešams finansējums prakses uzturēšanai, darbinieku algošanai.[[1]](#footnote-1) Zvērināti tiesu izpildītāji kā brīvo juridisko profesiju pārstāvji kā finansiāli patstāvīgas personas paši ir atbildīgi par ienākumu gūšanu, tostarp rūpējoties arī par personisko izdevumu segšanai nepieciešamajiem ienākumiem un uzņemoties zināmu finansiālo risku par savām profesionālajām saistībām. Ņemot vērā, ka valsts neapmaksā zvērinātu tiesu izpildītāju biroju uzturēšanas izdevumus, personālresursus un citus izdevumus, atzīstams, ka valsts funkcijas veikšanai nepieciešamie resursi tiek apmaksāti no saņemtajiem ienākumiem atbilstoši valsts noteiktajām amata atlīdzības taksēm. Tostarp no tām tiek segts zvērināta tiesu izpildītāja personiskais atalgojums un visi izdevumi biroja uzturēšanai.  Atbilstoši esošajai praksei zvērināti tiesu izpildītāji, pirms uzsākt veikt amata pienākumus, reģistrējas Valsts ieņēmumu dienestā kā nodokļu maksātāji – saimnieciskās darbības veicēji. Vienlaikus ar saimnieciskās darbības reģistrēšanu zvērināts tiesu izpildītājs tiek reģistrēts kā pašnodarbinātā persona un attiecīgi tālākā amata pienākumu izpildē individuāli kārto grāmatvedību un nodokļu maksājumus kā pašnodarbinātā persona. 2020. gada 2. jūnijā Ministru kabinetā izskatīts un atbalstīts Tieslietu ministrijas informatīvais ziņojums "Par 2018. gada 2. novembrī spēkā stājušos grozījumu Ministru kabineta noteikumos par zvērinātu tiesu izpildītāju amata atlīdzības taksēm ietekmes novērtējumu uz institūta darbību" (prot. Nr. 38, 31. §), kurā, analizējot esošo situāciju, secināts, ka, salīdzinot zvērināta tiesu izpildītāja prakses vietas uzturēšanas mēneša izdevumus ar amata atlīdzību, kas saņemta no attiecīgā mēneša ietvaros reģistrētām izpildu lietām, redzams, ka ar pēdējo ne vienmēr ir pietiekami, lai segtu ar prakses uzturēšanu saistītos izdevumus. Tas nozīmē, ka zvērinātam tiesu izpildītājam no saviem līdzekļiem, kas gūti citās izpildu lietās vai veicot citas amata darbības, jārod iespēja segt šos izdevumus. Nodokļa sloga, kas ir viens no prakses vietas uzturēšanas izdevumu būtiskām pozīcijām, mazināšanai izvērtēta iespēja ļaut zvērinātiem tiesu izpildītājiem savu saimniecisko darbību reģistrēt, arī izvēloties citu saimnieciskās darbības veidu.  Lai atrisinātu minētos jautājumus, attiecībā uz zvērinātu tiesu izpildītāju biroju izveidi būtu piemērojams Komerclikumā noteiktais regulējums attiecībā uz komersantiem - viena dalībnieka sabiedrību ar ierobežotu atbildību, ciktāl Tiesu izpildītāju likums nenoteic savādāk. Viena dalībnieka sabiedrība ar ierobežotu atbildību ir Komerclikumā noteikts saimnieciskās darbības veids. Ja zvērināts tiesu izpildītājs izvēlēsies izmantot tiesību saimnieciskās darbības veikšanai veidot zvērināta tiesu izpildītāja biroju, uz zvērinātu tiesu izpildītāju būs attiecināms tāds pats tiesiskais regulējums kā viena dalībnieka sabiedrībai ar ierobežotu atbildību. Līdzīgs risinājums ir izvēlēts attiecībā uz citu brīvo juridisko profesiju pārstāvjiem - zvērinātu advokātu biroju, kurš saimnieciski tiek organizēts līdzīgi kā zvērināta tiesu izpildītāju birojs.[[2]](#footnote-2) Skaidra zvērināta tiesu izpildītāja biroja statusa noteikšana atvieglos Valsts ieņēmumu dienesta un citu valsts institūciju uzraudzību pār to, jo būs skaidrs un saprotams biroja tiesiskais statuss un darbības veids. Ar likumprojektā paredzēto regulējumu ne tikai tiks noteikts zvērināta tiesu izpildītāja biroja tiesiskais statuss, bet arī paredzēts caurspīdīgs nodokļu režīms un nodokļu administrēšanas process.  Likumprojekts paredz, ka zvērināti tiesu izpildītāji praktizē tikai individuāli. Zvērināts tiesu izpildītājs, kārtojot savu ieņēmumu un izdevumu uzskaiti, var darboties kā fiziskā persona, kas veic saimniecisko darbību. Tāpat zvērināti tiesu izpildītāji var izveidot zvērināta tiesu izpildītāja biroju, kas tiek veidots kā viena dalībnieka sabiedrība ar ierobežotu atbildību, reģistrējot to komercreģistrā Komerclikumā noteiktajā kārtībā, kā arī ievērojot Tiesu izpildītāju likumā noteiktās īpašās prasības. Ar likumprojektu tiek skaidri nošķirts, ka zvērināta tiesu izpildītāja ieņēmumi un izdevumi, ko tas veic savas profesionālās darbības ietvaros, neatkarīgi no saimnieciskās darbības tiesiskās formas, ir zvērināta tiesu izpildītāja biroja ieņēmumi un izdevumi, ja zvērināts tiesu izpildītājs nodibinājis biroju, tādējādi nošķirot ieņēmumus un izdevumus, kas rodas zvērināta tiesu izpildītāja praksei pildot valsts deleģētu funkciju, no ieņēmumiem un izdevumiem, kas rodas zvērinātam tiesu izpildītājam kā fiziskai personai savu personisko vajadzību segšanai. Izveidojot zvērināta tiesu izpildītāja biroju, zvērināts tiesu izpildītājs amata darbībā praktizē savā vārdā un personīgi atbild par izpildītājām amata darbībām un citām profesionālajām darbībām. Zvērināta tiesu izpildītāja biroja dalībnieks var būt tikai zvērināts tiesu izpildītājs. Zvērināts tiesu izpildītājs vienlaikus var būt tikai viena zvērināta tiesu izpildītāja biroja dalībnieks.  Zvērināta tiesu izpildītāja biroja izveide atbilst Komerclikumā regulētajam komersanta veidam - viena dalībnieka sabiedrībai ar ierobežotu atbildību. Par zvērināta tiesu izpildītāja biroja valdes locekli var būt tikai zvērināts tiesu izpildītājs, kurš ir attiecīgā zvērināta tiesu izpildītāja biroja dalībnieks.  Zvērinātu tiesu izpildītāju biroji veidojami kā viena dalībnieka sabiedrība ar ierobežotu atbildību, ņemot vērā zvērinātu tiesu izpildītāju institūta īpatnības un normatīvo regulējumu. Zvērinātu tiesu izpildītāju amata vietas ir saistītas ar zvērinātu tiesu izpildītāju iecirkņiem, kas stingri noteikti normatīvajos aktos. Līdz ar to nav veidojami vairāku zvērinātu tiesu izpildītāju kopīgi biroji. Papildus jāņem vērā, ka Tiesu izpildītāju likumā ir noteikts izpildu lietu skaits ar parāda summu virs 10 000 *euro*, kuras zvērināti tiesu izpildītāji var reģistrēt ierobežotā apmērā. Veidojot viena dalībnieka sabiedrības ar ierobežotu atbildību, arī nākotnē būs iespējams ievērot normatīvo regulējumu saistībā ar ierobežotu izpildu lietu skaita reģistrēšanu.  Pirms reģistrēšanas komercreģistrā zvērināta tiesu izpildītāja biroja dibinātājam būs jāsaņem Padomes piekrišana biroja reģistrēšanai. Likumprojekts neizvirza atsevišķas prasības piekrišanas formai. Piekrišanas mērķis ir nodrošināt jaundibinātā vai pastāvošā zvērināta tiesu izpildītāja biroja atbilstību Tiesu izpildītāju likuma prasībām. Kamēr eksistē zvērināta tiesu izpildītāja birojs, tikmēr Padomei ir jābūt informētai par izmaiņām zvērināta tiesu izpildītāja birojā.  Likumprojekts neparedz no komercdarbību regulējošajiem normatīvajiem aktiem atšķirīgu zvērināta tiesu izpildītāja biroja reģistrācijas procedūru komercreģistrā. Papildus norādāms, ka komercreģistra iestāde pēc Padomes piekrišanas saņemšanas vairs neveiks pārbaudi par tām ziņām, kas var būt par pamatu Padomes lēmumam par atteikumu dot piekrišanu, proti, zvērināta tiesu izpildītāja biroja sastāva atbilstību Tiesu izpildītāju likumam, zvērināta tiesu izpildītāja biroja dibinātāju piederību tikai vienam zvērināta tiesu izpildītāja birojam, zvērināta tiesu izpildītāja biroja tiesiskās formas atbilstību Tiesu izpildītāju likuma prasībām un zvērināta tiesu izpildītāja biroja statūtu, dibināšanas lēmuma atbilstību Tiesu izpildītāju likuma prasībām. Tādā veidā netiks dublēta Padomes funkcija un komercreģistra iestādei netiks radīts papildu administratīvais slogs un papildu finansiālās izmaksas. Komercreģistra iestāde veiks visas pārbaudes, ko tā saskaņā ar normatīvajiem aktiem veic attiecībā uz jebkuru komersantu un kas izriet no Komerclikuma, likuma "Par Latvijas Republikas Uzņēmumu reģistru" un citu normatīvo aktu prasībām.  Lai skaidri noteiktu atbildības sadalījumu ne tikai nodokļu saistību izpildei starp sabiedrību ar ierobežotu atbildību un tās vienīgo dibinātāju, dalībnieku un amatpersonu, ja sabiedrībai nodalīto līdzekļu nepietiks nodokļu saistību segšanai, kā arī gadījumā, ja zvērināts tiesu izpildītājs izvēlēsies organizēt savu saimniecisko darbību citā formā (no pašnodarbinātās personas uz sabiedrību ar ierobežotu atbildību), likumprojekts paredz noteikt, ja tiek izveidots zvērināta tiesu izpildītāja birojs, tad tas ir zvērināta tiesu izpildītāja kā pašnodarbinātās personas saimniecisko darījumu saistību un tiesību pārņēmējs. Papildus norādāms, ka Padome atbilstoši Tiesu izpildītāju likumā noteiktajai kompetencei jau šobrīd, un arī pēc likumprojektā noteiktā regulējuma spēkā stāšanās sekos līdzi tam, lai visi zvērināta tiesu izpildītāja biroji/zvērinātu tiesu izpildītāju prakses vietas būtu rentablas un neveidotos nodokļu parādi. Būtiski uzsverams, ka Padome saskaņā ar likumprojektu arī dos atzinumu, ļaut vai neļaut reorganizēt un reģistrēt izmaiņas Uzņēmumu reģistrā. Parādu esamība un iespēja, ka tie var netikt nomaksāti, var būt pamats Padomei nedot piekrišanu zvērināta tiesu izpildītāja biroja izveidei, jo tas būtu pretrunā zvērināta tiesu izpildītāja ētikas normām un Tiesu izpildītāju likumam. Turklāt uzsverams, ja zvērināta tiesu izpildītāja birojam veidosies nodokļu parādi un kārtība par nodokļu parādu atmaksu nebūs saskaņota ar Valsts ieņēmumu dienestu normatīvajos aktos noteiktā kārtībā, pret to līdzīgi kā pret ikvienu citu saimnieciskās darbības veicēju nodokļu administrācija par konstatētajiem normatīvo aktu pārkāpumiem var piemērot sankcijas.  Norādāms, ka zvērināta tiesu izpildītāja biroju izveide sekmēs sociālo aizsardzību zvērinātiem tiesu izpildītājiem, jo arī zvērinātu tiesu izpildītāju birojiem kā darba devējiem būs jāsedz maksājumi saistībā ar valsts sociālo apdrošināšanu. Zvērināts tiesu izpildītājs būs pakļauts sociālajai apdrošināšanai kā valdes loceklis, jo no zvērināta tiesu izpildītāja biroja saņemtā atlīdzība būs zvērināta tiesu izpildītāja obligāto iemaksu objekts. Turklāt likumprojektā ir tieši noteikts, ka zvērinātam tiesu izpildītājam, kurš ir attiecīgā zvērināta tiesu izpildītāja biroja dalībnieks, jāieņem zvērināta tiesu izpildītāja biroja valdes locekļa amats un tam kā valdes loceklim jānosaka atlīdzība, kas attiecīgi būs sociālo apdrošināšanas iemaksas objekts. Zvērinātam tiesu izpildītājam ir jāpiedalās sabiedrības ar ierobežotu atbildību pārvaldības institūcijās. Šāda prasība ir pamatota, jo no sabiedrības ar ierobežotu atbildības darbības ir atkarīga zvērināta tiesu izpildītāja kā valsts amatpersonas prakses nodrošināšana. Zvērinātam tiesu izpildītājam ir jābūt atbildīgam, informētam un jāpiedalās savas prakses saimnieciskā organizēšanā. Ņemot vērā minēto, likumprojekts nodrošina, ka visi zvērināti tiesu izpildītāji ir pakļauti valsts sociālajai apdrošināšanai.  Atbilstoši likumprojektā paredzētajam zvērināta tiesu izpildītāja biroja nosaukums tiek veidots no biroja dibinātāja vai aktuālā dalībnieka vārda, uzvārda un vārdiem "zvērināta tiesu izpildītāja birojs". Tikai zvērinātu tiesu izpildītāju birojiem ir tiesības savā nosaukumā lietot minēto apzīmējumu. Zvērināta tiesu izpildītāja birojs nevar tikt apzīmēts kā savādāk.  Likumprojekts arī noteic noteikumus attiecībā uz zvērināta tiesu izpildītāja biroju likvidāciju. Zvērināta tiesu izpildītāja biroja darbību izbeidz un likvidatoru ieceļ pats sabiedrības ar ierobežotu atbildību dalībnieks. Ja tas netiek darīts vai, ja iestājas zvērināta tiesu izpildītāja, kurš ir biroja dalībnieks, nāve, lēmumu par sabiedrības darbības izbeigšanu un likvidatora iecelšanu pieņem Padome.  Ja zvērināta tiesu izpildītāja birojs tiek likvidēts sakarā ar to, ka zvērināts tiesu izpildītājs atbrīvots vai atcelts no amata vai tas miris, amatu atstājušā zvērināta tiesu izpildītāja lietas un grāmatas pārņem un nepieciešamās amata darbības turpina veikt Tiesu izpildītāju likumā noteiktā kārtībā tieslietu ministra rīkojumā noteiktais zvērināts tiesu izpildītājs.  Zvērinātu tiesu izpildītāju biroji uz darba līguma vai uzņēmuma līguma pamata var pieņemt darbā tehnisko, saimniecisko un konsultatīvo personālu, kuram ir aizliegts veikt tiesu izpildītāja amata darbības un sniegt juridisko palīdzību. Par tehniskā, saimnieciskā un konsultatīvā personāla darbību ir atbildīgi zvērināti tiesu izpildītāji. Zvērinātu tiesu izpildītāju birojiem kā darba devējiem saistoši visi normatīvie akti, kas regulē darba tiesiskās attiecības un valsts sociālo apdrošināšanu.  Zvērināti tiesu izpildītāji kārto savu ieņēmumu un izdevumu uzskaiti kā fiziskas personas, kas veic saimniecisko darbību. Savukārt zvērinātu tiesu izpildītāju birojs kārto grāmatvedības uzskaiti atbilstoši normatīvajos aktos noteiktajai kārtībai, kas paredzēta viena dalībnieka sabiedrībai ar ierobežotu atbildību. Ieņēmumi no zvērināta tiesu izpildītāja prakses ir zvērinātu tiesu izpildītāju biroja ieņēmumi, ja zvērināts tiesu izpildītājs izveidojis biroju. Uz zvērinātu tiesu izpildītāju birojiem tiks attiecināti visi normatīvie akti par grāmatvedības uzskaiti vai nodokļiem, kuri attiecas uz komercsabiedrībām. Dividendes tiek izmaksātas Komerclikumā noteiktajā kārtībā.  Zvērināta tiesu izpildītāja amats nav mantojams, līdz ar to mantinieks nevarēs kļūt par zvērināta tiesu izpildītāja biroja dalībnieku. Saskaņā ar likumprojektu zvērināta tiesu izpildītāja mantinieki iegūst tikai tiesības saņemt to, kas pienāktos mirušajam sabiedrības biedram (mantojuma atstājējam) pie galīgās norēķināšanās, ja sabiedrība tiktu izbeigta mantojuma atklāšanās brīdī. Ja tiesu izpildītājs, kurš ir biroja dalībnieks, mirst, tad sabiedrību likvidē. Mantinieks saņems mantisku atlīdzību pēc visu prasījumu segšanas. Ņemot vērā, ka zvērinātu tiesu izpildītāju biroji tiks dibināti kā vienas personas sabiedrība ar ierobežotu atbildību, kurā kā dibinātāji tiesīgi darboties tikai zvērināti tiesu izpildītāji, lai tiktu noregulēts jautājums par nodokļu administrēšanas un atbildības jautājumiem, likumprojekts paredz, ka zvērinātu tiesu izpildītāju biroja pamatkapitāla daļas ir aizliegts ieķīlāt vai citādāk apgrūtināt ar lietu tiesībām.  Ja zvērināta tiesu izpildītāja birojs dibināts kā sabiedrība ar ierobežotu atbildību, tā pamatkapitāla daļas var atsavināt tikai zvērinātam tiesu izpildītājam Komerclikumā vai šajā likumā paredzētajos gadījumos.  Tāpat norādāms, ka likumprojekts neparedz no komercdarbību regulējošajiem normatīvajiem aktiem atšķirīgu zvērināta tiesu izpildītāja biroju reģistrācijas procedūru komercreģistrā, no tā izrietošās pārbaudes un atšķirīgu nodokļu maksātāja reģistrācijas numura (koda) piešķiršanu. Likumprojekts nav arī saistīts ar nepieciešamību Uzņēmumu reģistram veidot jaunus informācijas sistēmas saslēgumus vai informācijas nodošanas kanālus Padomei, Valsts ieņēmumu dienestam vai citām institūcijām.  Ieņēmumus no zvērināta tiesu izpildītāja prakses veidos klientu maksājumi par amata darbību pildīšanu un sniegto juridisko palīdzību. Ieņēmumi no zvērināta tiesu izpildītāja prakses būs zvērināta tiesu izpildītāja biroja ieņēmumi, ja zvērināts tiesu izpildītājs izveidojis biroju. Zvērināta tiesu izpildītāja prakses, neatkarīgi no saimnieciskās darbības tiesiskās formas, izdevumi ir izdevumi, kas saistīti ar prakses saimnieciskās darbības nodrošināšanu, amata darbību pildīšanu, juridiskās palīdzības sniegšanu vai noteikti šajā likumā.  Ņemot vērā to, ka likumprojekts paredz iespējas veidot zvērinātu tiesu izpildītāju birojus, vienlaikus tiek precizēta arī Tiesu izpildītāju likuma norma par zvērinātu tiesu izpildītāju palīga kandidātu un palīgu darba tiesisko attiecību izbeigšanu ar zvērinātu tiesu izpildītāju, šo normu attiecinot arī uz zvērinātu tiesu izpildītāju biroju.  Norādāms, ka likumprojektā izstrādātais regulējums nerada pamatu tam, lai zvērinātu tiesu izpildītāju svītrotu no publisko personu un iestāžu saraksta. Likuma "Par Latvijas Republikas Uzņēmumu reģistru" 8.1nodaļa nenosaka, ka subjekts būtu svītrojams no publisko personu un iestāžu saraksta, ja publiska persona (šajā gadījumā zvērināts notārs) nodibina, piemēram, sabiedrību ar ierobežotu atbildību, tas ir, likumdevējs Uzņēmumu reģistram nav piešķīris tādas tiesības. Ņemot vērā minēto, zvērināts tiesu izpildītājs nav izslēdzams no publisko personu un iestāžu saraksta. No publisko personu un iestāžu saraksta mērķa un būtības izriet, ka zvērināts tiesu izpildītājs nav svītrojams no publisko personu un iestāžu saraksta arī pēc biroja reģistrācijas, jo saskaņā ar spēkā esošajiem normatīvajiem aktiem zvērināts tiesu izpildītājs savas darbības turpinās veikt kā amatpersona. Vienlaikus uzskatāms, ka zvērināta tiesu izpildītāja birojs nebūtu reģistrējams publisko personu un iestāžu sarakstā. Jāatzīmē, ka neviens zvērināts tiesu izpildītājs izveidoto biroju šajā sarakstā reģistrēt negrasās.  Spēkā esošais regulējums paredz vispārējā gadījumā brīvi izvēlēties saimnieciskās darbības formu – vai nu reģistrēties kā pašnodarbinātai personai, vai reģistrēt individuālo komersantu un sabiedrību ar ierobežotu atbildību. Turklāt arī vispārējā gadījumā saskaņā ar spēkā esošo regulējumu atkarībā no izvēlētās saimnieciskās darbības formas var būt atšķirīgs nodokļa režīms. Ja Labklājības ministrijas ieskatā, minētā situācija nav atbilstoša, tad tas ir risināms ārpus šī likumprojekta.  No vienlīdzības principa nodrošināšanas viedokļa nav pieļaujams, ka piemēram, attiecībā uz brīvajām juridiskajām profesijām tiek izvirzīti kādi stingrāki nosacījumi nekā tādi ir izvirzīti vispārējā gadījumā. Proti, nav pieļaujams problēmu, ja tāda pastāv, risināt fragmentēti, veidojot jaunas diskriminācijas situācijas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Padome. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti tiesu izpildītāji, Padome un komercreģistra iestāde.  Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 97. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts noteic, ka pirms zvērinātu tiesu izpildītāju biroja reģistrēšanas komercreģistrā, tam būs jāsaņem Padomes piekrišana. Dokumenti Padomes piekrišanas saņemšanai iesniedzami desmit dienu laikā no pēdējā reģistrācijai vai izmaiņu veikšanai komercreģistra ierakstos vai dokumentos nepieciešamā dokumenta (kas nav Padomes piekrišana) parakstīšanas dienas. Pēc regulējuma spēkā stāšanās Padomei būs jāsniedz piekrišana zvērināta tiesu izpildītāja biroja reģistrēšanai, jo mērķis ir nodrošināt jaundibinātā vai pastāvošā zvērināta tiesu izpildītāja biroja atbilstību Tiesu izpildītāju likuma prasībām. Tādējādi palielināsies Padomes administratīvais slogs. Pēc Padomes piekrišanas saņemšanas, zvērinātu tiesu izpildītāju biroji veiks reģistrāciju komercreģistrā, līdz ar to palielināsies administratīvais slogs komercreģistra iestādei. |
| 3. | Administratīvo izmaksu monetārs novērtējums | Lai reģistrētu zvērināta tiesu izpildītāja biroju komercreģistra iestādē (kā sabiedrību ar ierobežotu atbildību), zvērināta tiesu izpildītāja birojam būs nepieciešams sagatavot pieteikuma veidlapu un citus dibināšanas dokumentus, kā arī abos gadījumos būs maksājama valsts nodeva 150 *euro* apmērā. Valsts nodevai tiek piemērots 10 % samazinājums, ja reģistrācijas pieteikumu iesniedz, izmantojot e-pakalpojumu portālā [www.latvija.lv](https://titania.saeima.lv/ssube01/AppData/Local/Sindija's%20Documents/Downloads/www.latvija.lv ). Pieņemot, ka dokumenti tiks iesniegti elektroniski, valsts nodeva būs maksājama 135 *euro* apmērā.  Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 97. Vienlaikus nav iespējams prognozēt, cik zvērināti tiesu izpildītāji izvēlēsies izmantot tiesības dibināt biroju. Līdz ar to nav iespējams noteikt kopējās administratīvās izmaksas. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts izstrādāts sadarbībā ar Padomi. Minētā institūcija likumprojekta izstrādē piesaistīta kā zvērinātu tiesu izpildītāju pārstāvības institūcija. Sabiedrības pārstāvjiem atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam bija iespēja sniegt rakstveida viedokli par Tieslietu ministrijas tīmekļvietnē <https://www.tm.gov.lv/lv/pazinojums-par-lidzdalibas-iespejam-likumprojekta-grozijumi-tiesu-izpilditaju-likuma-izstrades-procesa-lidz-2020-gada-7-decembrim>. ievietoto likumprojektu. |
| 3. | Sabiedrības līdzdalības rezultāti | Padome atbalsta likumprojektu.  Organizētās sabiedrības līdzdalības procesa ietvaros viedokļi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Padome, zvērināti tiesu izpildītāji un komercreģistra iestāde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Timpare 67036829

[evija.timpare@tm.gov.lv](mailto:evija.timpare@tm.gov.lv)

v\_sk. = 3370

1. Sk. Satversmes tiesas 27.06.2013. spriedumu lietā Nr. 2012-22-0103. <https://www.satv.tiesa.gov.lv/web/viewer.html?file=/wp-content/uploads/2016/02/2012-22-0103_Spriedums.pdf#search=> [↑](#footnote-ref-1)
2. <https://titania.saeima.lv/LIVS13/saeimalivs13.nsf/0/1198445E9D4C44F6C225859A00233677?OpenDocument#B> [↑](#footnote-ref-2)